Metuxalén.

|  |  |
| --- | --- |
|  | Este artigo amosa escritos hebraicos. Sen o soporte axeitado, o texto pode mostrar símbolos sen sentido, coma caixas, marcas e outros. |

**Matusalén** (en hebreo: *מתושלח*) é a persoa máis lonxeva que se menciona no Antigo Testamento. Na Xénese 5:27 afírmase que acadou a idade de **969 anos**: "Foron, pois, os anos de Matusalén, novecentos sesenta e nove anos; e morreu".

Traxectoria
-----------

Na Xénese menciónase coma fillo de Henoc e pai de Lámec (á súa vez, pai de Noé), a quen enxendrou con 187 anos. O seu nome converteuse nun sinónimo xeral aplicado a calquera criatura de idade avanzada, usado en frases como: "ter máis anos ca Metuxalén" ou "ser máis vello ca Metuxalén". Unha lectura atenta do Antigo Testamento revela que Metuxalén debeu finar no ano do Gran Diluvio.

Segundo o demógrafo James Vaupel, a esperanza de vida comezou a aumentar en 1840 coa diminución da mortandade infantil e mortandade adolescente e continuou imparábel, nun aumento medio de dous anos e medio cada década, co alongamento da vida madura. Para Vaupel a esperanza de vida dos nenos nacidos tralo ano 2000 chegará aos 100 anos no século XXII.

Os nosos coñecementos actuais sobre a duración da vida dunha célula lévannos a supor que o límite natural de lonxevidade no ser humano está por baixo dos 150 anos. O récord Guinness da persoa máis vella fica no rango dos 112 a 122 anos, mais o proceso para distinguir os individuos supercentenarios dos mitos de lonxevidades extraordinarias é complicado, pois os rexistros de nacemento de finais do século XIX son moitas veces cuestionábeis.

Algunhas investigacións sosteñen que as idades extraordinarias dos patriarcas bíblicos son resultado de erros na tradución: os ciclos lunares confundíronse cos solares, e as idades reais son 13,5 veces menores. Logo, en resumidas contas, Metuxalén acadou unha idade de: 969/13,5: 72 anos, que é unha cifra alta tendo en conta a esperanza de vida daquela. 
Neste sentido, crese que os seres humanos vivían preto de mil anos, até que, despois do diluvio, Deus acurtou a súa idade (Xénese 6:3. *E dixo Yahweh: "Non contenderá o meu espírito co home para sempre, porque certamente el é carne; mais serán os seus días cento vinte anos").*

Segundo o xudaísmo a primeira persoa que envelleceu foi Abraham pois naceu após o diluvio, sendo as persoas anteriores ás choivas máis lonxevas.

Morte antes do Diluvio
----------------------

Segundo o Antigo Testamento, no Libro da Xénese 5:21-27, afírmase:

"21Henoc tiña setenta e cinco anos cando lle naceu Metuxalén. 22Andou o camiño con Deus. Despois de lle nacer Metuxalén viviu aínda trescentos anos, e tivo outros fillos e fillas. 23Por xunto viviu trescentos sesenta e cinco anos. 24Andou o camiño con Deus e logo desapareceu, porque Deus o levou. 25Metuxalén tiña cento oitenta e sete anos cando lle naceu Lámec. 26Despois viviu setecentos oitenta e tres anos, e tivo outros fillos e fillas.27Por xunto viviu novecentos sesenta e nove anos, e logo morreu."

Notas
-----

1. 1 2 3 4  *A Biblia*. Revisada por Xosé Fernández Lago (2ª ed.). Vigo: SEPT (Sociedade de Estudos, Publicacións e Traballos). 1992. p. 13. ISBN 84-7337-040-6. Metuxalén tiña cento oitenta e sete anos cando lle naceu Lámec
2. ↑  A esperanza de vida e James Vaupel no programa "Redes", en A. demografía
3. 1 2  La esperanza de vida en el futuro. Claves para aumentar la esperanza de vida, Redes, RTVE, 6/6/2011

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Metuxalén*** |

### Outros artigos

* Esperanza de vida
* Lonxevidade
* Noé
* Centenario

|  |  |
| --- | --- |
| Control de autoridades | 
* Wd: Q156290
* WorldCat
* VIAF: 10991085
* BMT: 139320
* CERL: cnp00835723
* EBID: ID
* FAST: 493957
* GEC: 0041431
* GND: 131880659
* IMDb: ch0042497
* Treccani: matusalemme

 |